**Exercițiu de dispariție**

*Constantin Ciuca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă așez în luntre

cu faţa în jos

să trec dincolo.

Sunt atent:printre coastele transparente ale bărcii

văd cum din icoane

sfinţii

la care mă închinam

se desprind

şi se scufundă lent.

Plouă,

peste tot.

În gât, în inimă, pe spate

îmi cad marile ploi de stingere a zeilor,

idolii plutesc în derivă…

La frizeria din colț

Cristos îşi tunde pletele şi barba.

Cum trec eu întins în luntre

în umeri şi-n femure

simt încolţindu-mi iarba.